Pa wat kinders beskerm sterf as held | Maroela Media
Mark en Joanne Fagan. Foto: Verskaf.
Mark Fagan, die man wat Saterdag in die vroeë oggendure doodgeskiet is op sy familieplaas in Klein-Dassenberg in die Wes-Kaap, het as 'n held gesterf. Fagan (46) het op die plaas met diere wat hy gered het gewerk.
Joanne Fagan (51), Mark se vrou, het aan Maroela Media vertel een van hul dogters, Jamie (14), se vriendinne het haar verjaardagpartytjie op die plaas gehou. "Daar was sewe meisies en een van hulle se ma het ook oorgeslaap," het Joanne gesê.
Volgens haar het sy en Mark reeds geslaap toe die voorval net ná middernag plaasgevind het. "Ons het wakker geword van die kinders se gille. Ek het dadelik my vuurwapen in die kluis gaan kry, maar daar was nie 'n manier dat Mark eers sou wag voor hy uitgaan terwyl hy hoor hoe gil sy dogter en haar maats nie."
Twee gewapende mans het die egpaar se dogter en 'n vriendin in die braaikamer op die stoep beetgehad. Mark het hulle gekonfronteer en uit die huis probeer dryf. "Ons dogter het voor haar vriendin ingespring en 'n glas gegryp wat die aanvallers in skerwe geskiet het. Ek dink sy wou net iets in haar hand kry as 'n wapen."
Nog twee verdagtes het glo in dié stadium van die meisies in die gang rondgepluk op pad na Mark en Joanne se slaapkamer. Die aanvallers het Engels gepraat en selfone, juwele en geld geëis.
Mark Fagan. Foto: Verskaf.
"Ek was letterlik vier sekondes agter Mark toe ek die skoot hoor. Hulle het Mark by die voordeur geskiet en met 'n selfoon en een van die meisies se hangertjie gevlug. My dogter is onder die indruk daar was 'n vyfde aanvaller wat haar pa geskiet het.
"Ek het eers gedink hy is dalk net in die been gewond, hy het 'n spierwit hemp aangehad en daar was nie eens bloed nie. Toe ek hom omdraai het die bloed uit sy hart gestroom. Ek het net vir hom gesê 'ons is lief vir jou Mark, ons is lief vir jou – alles sal oukei wees'."
Joanne het onmiddellik hul buurman, 'n dokter, gekontak en lede van die buurtwag was binne minute op die toneel. Hulle het met hom na 'n hospitaal in Atlantis gejaag maar hy is in die motor op pad daarheen dood.
Joanne vertel dat hulle 'n bottel alkohol en 'n lekkergoedpakkie wat in die braaikamer was in die bosse gekry het waar hulle vermoed die mans weggekruip het. Die aanvallers het die alarmsensors buite afgeslaan.
Die nadoodse ondersoek word vandag gedoen. Joanne het gesê haar broer land vanmiddag uit Engeland en hulle sal saam met Mark se ouers, wat saam met hulle op die plaas woon, besluit oor begrafnisreëlings.
"Almal in die Kaap ken vir Mark as 'Farmer Mark'. Hy was 'n ongelooflike man, hy het elke oomblik ten volle gelewe. Hy was so passievol en liefdevol. Hulle kon ingekom en gevra het vir ons selfone ons sou álles vir hulle gegee het."
Volgens Joanne hou die gemeenskap Woensdag 'n nagwaak ter nagedagtenis van Mark. "Ek sien nie die punt om hier te bly nie, ons het hierdie plek 14 jaar terug gekoop en met ons eie hande gebou. Dit het bekend gestaan as Emirembe wat 'vrede in die storm' beteken. Hierdie plek was my en sy 'vrede in die storm' waar ons van die werklikheid kon ontsnap, maar sonder hom is dit nou niks."
Mark word oorleef deur Joanne, hul dogter Jamie en nog twee kinders, Wade en Amy van der Merwe, asook sy ouers.
Kapt. FC van Wyk, polisiewoordvoerder van die Wes-Kaap, het gesê die polisie ondersoek 'n saak van moord.
Almagtige God,Vader en Seun,
Ons kan dit nie meer hanteer dat ons mense(ongeag kleur) so onskuldig afgemaai word nie. Here stop asb U toorn en gee ons vrede.
Ons pleit by U. Verhoor ons gebed/e asb in U groot genade.
Wat 'n onnodigeverskriklike tragedie! Moenie vir een oomblik dink hulle sou vrá vir die selfone of juwele nie. Nee hulle kom om te steel, roof en moor. Veral om te moor. Sterkte vir julle. So kry hulle die boere van die plase af weg. Dit is 'n uitgewerkte plan.
Ja of eerder Plaasmoorde, dink meer dit is die woord van die jaar! Sterkte an hierdie gesin.
Wat n swart naweek vir ons boere. Ag ek wens ons kon iets daaromtrent doen. Mens voel so magteloos. Jy bid elke liewe dag vir die mense. Dit is genadeloos daarbuite